Rasmus Lund-Nielsen (M), 2024-01-17:
Tak for ordet.
Og tak til de tre partier bag det her beslutningsforslag.
Jeg vil gerne starte med at sige, at jeg synes, det er rigtig godt, at vi får lejlighed til at debattere vigtigheden af de fysiske forhold relateret til vores børns skolegang.
Der er det helt afgørende, at indeklimaet er godt, for det øger elevernes trivsel, indlæring og sundhed.
En undersøgelse fra 2022 foretaget af DTU har vist, at elever på skoler med et godt indeklima får bedre resultater i de nationale test, og i Moderaterne er vi sådan set meget åbne for at drøfte, hvordan vi kan styrke indeklimaet.
Jeg mener ikke, vi bør stoppe ved indeklimaet.
Lad mig lige benytte lejligheden til at nævne, at vi også skal sætte ind over for støj og mangelfulde faciliteter, ikke mindst hvad angår skoletoiletter, og vi skal også sætte ind over for de forhold, der påvirker elevernes læringsparathed ret direkte.
Det er bl.a. sådan noget som manglende søvn, uhensigtsmæssig kost og manglende bevægelse.
Vi ved, at 77 pct. af eleverne i udskolingen møder trætte op i skole, og det påvirker jo deres læringsparathed ret markant, og hvis der så også er et dårligt indeklima, gør det det jo endnu værre.
Det er forhold, der for mig at se er helt afgørende i forhold til læring og trivsel.
Vi kan ikke antage, at vi bare kan sætte en flok elever ind i et lokale, hvor der er en lærer, og så er den hellige grav vel forvaret, og så lærer de det, de skal.
Det er afgørende, at betingelserne for læring er på plads, og der er det her helt vildt afgørende.
Investeringen i de her forhold vil jo ikke kun være godt for deres nuværende velbefindende, det vil også være godt for deres fremtidige velbefindende.
Det vil også være helt afgørende for fremtidssikringen af vores velstand og velfærd, så det her er et område, vi skal prioritere højt.
Vi er i det hele taget meget optaget af det i vores parti.
I forhold til det her konkrete beslutningsforslag er der jo, som undervisningsministeren redegjorde for, blevet fulgt op på to af de initiativer, som den daværende regering med beslutningsforslaget blev henholdsvis pålagt og opfordret til at tage.
Det er vigtigt at understrege, som ministeren også var inde på, at det er kommunernes og skoleledernes ansvar at sikre, at undervisningsmiljøet på den enkelte folkeskole er tilfredsstillende, for undervisningen skal foregå sundhedsmæssigt forsvarligt, og det er der jo love der skal sikre, for hvis indeklimaet er dårligt, er det lovpligtigt, at skolens ledere udarbejder en handlingsplan, der tager hånd om problemerne.
Som ministeren redegjorde for, sker der også allerede fremskridt på området.
Der er blevet investeret flere midler i renovering og fastsat øgede krav til folkeskolers bygninger, og flere skoler får også ventilationsanlæg.
Der kunne vi jo starte med at fortsætte med at give gode råd.
Som hr. Alex Ahrendtsen var inde på, er det jo det, det i virkeligheden handler om; det er det, vi kan gøre fra statens side, når det jo er en kommunal opgave.
Vi kunne f.eks. sende hyrdebreve ud, som ministeren gjorde i forbindelse med mobilpolitikken.
Der kan vi jo se, at der er rigtig mange, der har snuden nede i skærmene i stedet for at være ude og trække frisk luft og bevæge sig.
Det er jo helt afgørende.
Det er der, vi placerer os i Moderaterne.
Tak for ordet.